На 22 и 23 ноември от 16 ч. във Факултета ще се състоят традиционните  Климентови четения. И тази година цикълът лекции,  
който изнасяме с насоченост главно за учители и ученици от горните  
курсове е под надслова: “Физичните открития и идеи, които формираха  
обществото на 21 век”. Като приложение ви изпращам програмата. Тази  
година има нещо ново. За първи път от 14 ч. до 16 ч. същите дни, преди  
Климентовите четения, ще има представяне на бакалавърските програми  
във факултета. Учениците ще могат да научат от първа ръка какво ще  
учат във факултета и какво и къде могат да работят след това.  
  
      Може би най-популярното от събитията е Денят на отворените врати,  
който тази учебна година ще се проведе на 20.04 2019 г. То  
представлява интерес за ученици от 5 клас нагоре и добива все  
по-голяма популярност. През последните години имаме между 700 и 1000  
посетители. Особено радостно е, че все повече стават групите от  
ученици от по-отдалечени места. Имахме групи от Бургас, Благоевград,  
Сатовча, Перник и други. Програмата за този ден е изключително  
разнообразна и всяка година се обновява. Ние я изпращаме до училищата  
още през февруари. С програмата за минали години можете да се  
запознаете на:  
<https://www.uni-sofia.bg/index.php/bul/universitet_t/fakulteti/fizicheski_fakultet2/arhiv/den_na_otvorenite_vrati>

|  |
| --- |
| [Ден на отворените врати / Архив / Физически факултет ...](https://www.uni-sofia.bg/index.php/bul/universitet_t/fakulteti/fizicheski_fakultet2/arhiv/den_na_otvorenite_vrati) |

   
      Специално към учениците и студентите е насочено уникалното събитие  
„Изобретателски маратон“. Отбори от по няколко човека обмислят  
направата на някакво хитро и полезно според тях устройство и след  
няколкомесечно уточняване на детайлите го реализират в продължение на  
два дни в нашия факултет, а на третия го представят пред публика.  
Миналата година участваха ученици, включително и цял отбор от  
Професионалната гимназия по ядрена техника от град Козлодуй.  
Факултетът оказва финансова подкрепа и осигурява при нужда помощта на  
специалисти от различни области. За историята и подробности на  
състезанието можете да се запознаете на  
<https://izobretatelski-maraton.phys.uni-sofia.bg/>  
Приветстваме участието на цели отбори от училища, както и на отделни ученици  
  
      Друго направление, което ние смятаме за изключително важно и полезно е  
съвместната работа с учители по физика и астрономия и Човек и природа.  
Всяка година разширяваме обхвата на курсовете, които организираме за  
тях, съобразени с новите ДОИ. Тази година организирахме курсове за  
учители от пети до осми клас през втората половина на юни и по  
астрономия през септември. През тях преминаха общо около 60 учителя.  
Курсовете имат за цел основно, но не само, подобряването на знанията и  
уменията на учителите в областта на експеримента в училище. Учителите  
могат да се осведомяват своевременно за курсовете следващата година  
на:  
<https://www.uni-sofia.bg/index.php/bul/universitet_t/fakulteti/fizicheski_fakultet2/za_uchiteli>  
  
        Без съмнение най-важното събитие в тази област e Лятното училище за  
учители по физика. Всяка година през първата половина на юли  
факултетът организира едноседмична подготовка на учители, насочена към  
определена тема с лекции и упражнения. Преподавателите от факултета  
работят напълно безвъзмездно, а събитието се организира съвместно с  
МОН. Участници са около 50 учителя от цяла България, определени чрез  
регионалните управления.  
  
        Предлагаме също и посещения на групи ученици във факултета, както и наши  
колеги да посетят училища. Също така можем да консултираме (и сме го  
правили) учителите при избор на оборудване за кабинети по физика и Човек  
и природа. Предложенията от вас са добре дошли. Всичко това наши колеги  
ще го направят безвъзмездно и с удоволствие.  
  
        Всички без изключение колеги сме твърдо убедени, че тясното  
сътрудничество с училищата е пътят за повишаване на знанията и  
успеваемостта на учениците по физика и, че главната роля в това начинание  
се пада на учителите. Винаги сме готови да откликнем на вашите  
предложения. Можете да се обърнете към всеки колега от факултета.  
Телефоните, на които можете да търсите мен са: 02 8161727 или 087 6416910  
или на електронни адреси:  
[vd\_pr@phys.uni-sofia.bg](mailto:vd_pr@phys.uni-sofia.bg) или [tvel@phys.uni-sofia.bg](mailto:tvel@phys.uni-sofia.bg)  
  
Приемете моите най-дълбоки уважения:  
доц. дфн Цветан Велинов  
Зам – декан на Физическия факултет